Luister: 1914 inspireer eietydse KersliedAndre Schwartz, Elana Afrika-Bredenkamp en Coenie de Villiers. (Foto: Verskaf) Met die roerende liedjie “Kersfees 1914” wil Coenie de Villiers, André Schwartz, Elana Afrika-Bredenkamp en die Mzanzi Jeugkoor hierdie feesseisoen met ŉ boodskap van vrede en guns inlui. “Tydens Kerstyd het ons almal die taak om na ander mense om te sien. Trouens, ons moet dit die hele jaar deur doen. Ek dink wel veral in die Kersgety is dit ons verantwoordelikheid om uit liefde, en nie uit plig uit nie, te kyk waar ons ander mense kan help,” sê Coenie. Die liedjie is deel van ŉ welwillendheidsinisiatief wat mense wil aanmoedig om organisasies en projekte te ondersteun wat na hulpbehoewende mense omsien. “Een manier waarop ons as kunstenaars ŉ verskil in iemand anders se lewe kan maak, is om alle regte en inkomste wat die lied sou oplewer, prys te gee deur die geld aan mense te skenk wat dit regtig nodig het. “Ek hoop dat luisteraars wat by die lied aanklank vind of vir wie dit iets beteken hulle hand in die sak sal steek en ook te kyk waar en wie hulle hierdie Kerstyd kan ondersteun.” “Kersfees 1914” kom uit Coenie se pen en dit is deur die musiekvervaardiger Mauritz Lotz opgeneem en verwerk. Die boodskap van die lied is dat vrede ŉ keuse is. “As ons hierdie Kerstyd vrede en medemenslikheid kan kies, dan dink ek dit is die regte keuse en die beste geskenk vir die wêreld, ons omgewing en jou naaste. “Kom ons probeer om ŉ boodskap van hoop die wêreld in te stuur, want ek dink dit is een van die grootste geskenke wat ons onder almal se kollektiewe Kersboom kan sit.” ŉ Gelyknamige dokumentêr, wat deur Esté de Klerk saamgestel is, neem ons terug na die tydperk van drie dae in 1914 wat as die Kersfees-wapenstilstand bekend staan. Dit was sowat vyf maande nadat die Eerste Wêreldoorlog tussen die Sentrale en Geallieerde magte uitgebreek het. Op 24 Desember 1914 het ŉ heilige stilte oor die slagveld aan die westelike front in Europa neergedaal en dié vredesooreenkoms tussen vyande is nog nooit weer in die geskiedenis herhaal nie. Mauritz Lotz en Coenie de Villiers werk aan ‘Kersfees 1914’. (Foto: Verskaf) “Die verhaal het my aangegryp,” begin Coenie vertel. “Veral nou in die aanloop tot Kersfees en met die Russiese inval en die gepaardgaande oorlog hoog op die agenda. As die planeet ooit ŉ les nodig gehad het, is dit die les van Kersfees 1914.” Vertellings word verweef met byklanke, Coenie se lied en bydraes deur die musikante. Hy sê die saamkom van kunstenaars was ŉ organiese proses. Nadat die lied voltooi is, het Coenie dit vir André gespeel. Elana, met wie Coenie goed bevriend is, het ook ingestem om deel van die projek te wees toe hy haar vra. Volgens hom was dit ŉ gelukskoot dat die jeugkoor ook beskikbaar was om dit saam met hulle op te neem. “Ek dink dit was ŉ wonderlike voorreg om saam met hierdie mense te kon werk en ek is diep dankbaar oor hoe die program en die lied uitgespeel het,” sê Coenie.